  Майя Бывальцева Поръёслэн «Семык» йӧскалык праздниксы ортчоз Алнаш ёросысь Охотничий гуртын 4-тӥ инвожое. Иворъёсъя «Удмуртия» агентстволы со сярысь вераз Калыкъёслэн эшъяськон юртысьтызы калыккуспо но финн-угор кусыпъёсъя ёзэтысь ӧнерчи Виктория Папаева. «Праздник азьын, 3-тӥ инвожое, Варали гуртысь арамаын вӧсяськон ортчоз, собере егитъёс понна пор эктонъёсъя мастер-класс но дискотека луоз», — вераз Папаева. 4-тӥ инвожое 11 часын праздникез сиё-дано усьтон ортчоз. Вань мылкыд карисьёс понна йӧскалык коллективъёс быгатонлыкъёссэс возьматозы, пор усточи нылкышноослэн но батыръёслэн вожвылъяськонъёссы ортчозы, чакламын нылпиослы но спортэн вырисьёслы площадкаос, ёросъёсысь чеберлыко киужъёсъя юртъёслэн ужъёсынызы адӟытон. Празднике пыриськозы Грак, Камбарка, Каракулино, Кизнер, Кияса, Пичи Пурга, Сарапул, Сюмси ёросъёсысь, Ижкарысь, Воткаысь, Можгаысь но Сарапулысь делегациос. Возьмало мукет улосвылъёсысь но куноосты — Татарстанысь, Башкириысь, Марий Элысь, Киров улосвылысь. «Семык» — поръёслэн одӥгез пусйымон но яратоно праздниксы. Со гужем вуонэз пусъе но гужем праздникъёсын дырпусэз усьтэ. «Семык» вашкалаосты буре ваёнъя праздникъёсын «кон пайрем» огъетэ пыре. Отчы пыртэмын вашкалаослэн осконъёсынызы, семья кусыпъёсын герӟаськем йылолъёс. Тегъёс: Лулчеберет Удмуртия праздникъёс  